32012R0380
L 119/14
SLUŽBENI LIST EUROPSKE UNIJE
03.05.2012.
UREDBA KOMISIJE (EU) br. 380/2012
od 3. svibnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u odnosu na uvjete uporabe i uporabnih količina za prehrambene aditive koji sadrže aluminij
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
U mišljenju od 22. svibnja 2008. (2) Europska agencija za sigurnost hrane (EFSA) preporučila je da se prihvatljivi tjedni unos (PTU) za aluminij smanji na 1 mg/kg tjelesne mase/tjedno. Osim toga, EFSA smatra da je u značajnom dijelu Unije kod potrošača koji konzumiraju velike količine, posebno kod djece, općenito premašen revidirani PTU.
(3)
EFSA smatra da je opća populacija izložena spojevima aluminija najviše preko hrane, i to zbog prirodne prisutnosti aluminija u hrani i zbog korištenja aluminijevih spojeva u preradi hrane koja uključuje prehrambene aditive. Međutim, EFSA ne može brojčano odrediti ulogu pojedinog izvora zbog toga što su studije o prehrani ljudi i korištene metode analize takve da se njima određuje samo ukupni udio aluminija u hrani.
(4)
Prilogom II. Uredbi (EZ) br. 1333/2008 dopušta se uporaba prehrambenih aditiva koji sadrže aluminij u mnogobrojnim vrstama hrane, pri čemu su najveće dopuštene količine često veoma visoke ili nisu uopće navedene (quantum satis).
(5)
Prilogom II. Uredbi (EZ) br. 1333/2008 i Uredbom Komisije (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (3) dopušta se uporaba nekih bojila koja mogu sadržavati aluminij u obliku lakova u mnogobrojnim vrstama hrane, općenito bez navođenja najvećeg dopuštenog udjela aluminija u tim lakovima.
(6)
Primjereno je stoga izmijeniti trenutačno važeće uvjete uporabe te smanjiti uporabne količine za prehrambene aditive koji sadrže aluminij, uključujući aluminijske lakove, kako bi se osiguralo da se ne premaši revidirani PTU.
(7)
S obzirom na to da se već desetljećima primjenjuju proizvođačke prakse koje podrazumijevaju korištenje većih količina prehrambenih aditiva, potrebno je predvidjeti prijelazno razdoblje kako bi se subjektima u poslovanju s hranom omogućila prilagodba novim zahtjevima utvrđenim u ovoj Uredbi za uporabu prehrambenih aditiva koji sadrže aluminij, a koji nisu lakovi.
(8)
Označivanje udjela aluminija u aluminijskim lakovima koji nisu namijenjeni prodaji krajnjem potrošaču trenutačno nije obvezno. Ono treba postati obvezno u roku od 12 mjeseci od stupanja na snagu ove Uredbe kako bi se proizvođačima hrane koji upotrebljavaju aluminijske lakove omogućila prilagodba predviđenim najvećim dopuštenim količinama za takve lakove. Trebalo bi stoga predvidjeti prijelazno razdoblje dulje od 12 mjeseci kako bi se subjekti u poslovanju s hranom mogli prilagoditi novim zahtjevima utvrđenim u ovoj Uredbi.
(9)
Prilog II. kako je izmijenjen Uredbom Komisije (EU) br. 1129/2011 (4) u načelu se primjenjuje od 1. lipnja 2013. Kako bi se omogućila učinkovita provedba Priloga II., primjereno je u taj Prilog umetnuti razdoblja primjene koja ne počinju 1. lipnja 2013. i koja nastupaju nakon datuma stupanja na snagu ove Uredbe.
(10)
Prema informacijama koje su dostavili proizvođači hrane, nosač bentonit E 558, koji sadrži aluminij, više se ne upotrabljava. On stoga nije uključen u Prilog III. dio 1. Uredbe (EZ) br. 1333/2008 i treba ga izbrisati s popisa svih aditiva u Prilogu II. dijelu B Uredbe (EZ) br. 1333/2008.
(11)
Prehrambene aditive koji sadrže aluminij kalcijev aluminijev silikat E 556 i aluminijev silikat (kaolin) E 559 treba izbrisati s popisa svih aditiva u Prilogu II. dijelu B Uredbe (EZ) br. 1333/2008, budući da se te tvari mogu zamijeniti drugim prehrambenim aditivima.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
1. Hrana koja je zakonito stavljena na tržište prije 1. veljače 2014., a koja nije u skladu s odredbama ove Uredbe koje se primjenjuju od 1. veljače 2014., može se i dalje prodavati do isteka najkraćeg roka trajnosti ili roka uporabe.
2. Odstupajući od stavka 1., hrana koja sadrži aluminijske lakove i nije u skladu s odredbama ove Uredbe koje se primjenjuju od 1. kolovoza 2014., a zakonito je stavljena na tržište prije 1. kolovoza 2014., može se i dalje prodavati do isteka najkraćeg roka trajnosti ili roka uporabe.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. svibnja 2012.